На аб’яўлены конкурс брэнда раёна калектывам рэдакцыі днямі мы выбралі некалькі прапаноў. Першае, але, зразумела, не адзінае і, мусіць, не галоўнае месца заняў Дзед Талаш. З імем гэтага рэальнага чалавека і літаратурнага персанажу ў нас звязана многае. Ёсць вуліца і завулак у Петрыкаве, помнік работы народнага мастака СССР Заіра Азгура ў гарадскім парку, магіла героя дзвюх войнаў на могілках у горадзе, Дом-музей Талаша ў Навасёлках. На паліцах бібліятэк можна знайсці Коласаву “Дрыгву”, дзе Талаш змагаецца з польскімі жаўнерамі. І знакаміты “дрыгвянскі” лапаць, зразумела, умоўна таксама можа стаць міні-брэндам Петрыкаўшчыны – у тым сэнсе, што яго добра сімвалізаваць у бралках-сувенірах.